Omne quod agitur prævenire per studium considerationis debetur. Quapropter ego Rodulphus, sancti Symphoriani prœlatus, dum apud Agustidum moraremur urbem, attulit se Natrannus Episcopus et Wido decanus ante Agenricum comitem, precati sunt me ut consentirem cuidam turmæ canonicorum sancti Cyrici aliquid ex beneficio sancti Symphoriani sub statuto censu, hæc sunt nonæ et decimæ, et pertinent ad stipendia canonicorum sancti Symphoriani. Sunt itaque ipsæ nonæ et decimæ, in comitatu Nivernensi, in villa quæ vocatur Pruiacus et Limons et Curticellæ. Ego itaque, per deprecationem Natranni, episcopi ipsius loci et per consensum canonicorum nostrorum jussi, desuperscriptis canonicis sancti Cyrici talem precariam fieri ut omni tempore denominatas nonas et decimas teneant, nullo unquam contradicente aut subripiente, eo quidem tenore ut annis singulis missæ sancti Symphoriani, solidos duos pro censu exsolvere non neglegant. Et ut hæc precaria omnique tempore firma et stabilis esse videatur, manu propria firmavimus et clericis ad roborandum tradi jussimus. Acta sunt hæc in atrio sancti Symphoriani feliciter in Domino. Amen.